8. 12. 2015 – Deň otvorených dverí

Alebo aj ináč - Dvere otvorené deviatakom, ktorí prijali naše pozvanie a prišli hľadať odpoveď na dôležitú otázku týkajúcu sa výberu strednej školy.

Ponúkli sme im otvorené hodiny, na ktorých aspoň na 20 minút mohli preniknúť do tajov odborných ekonomických predmetov, zažiť atmosféru vyučovania cudzích jazykov i započúvať sa do ľubozvučnej slovenčiny.

V spoločenskej sále deviatakov a ich učiteľov úvodným slovom privítala pani riaditeľka. Zároveň im poskytla základné informácie o štúdiu na obchodnej akadémii, o profile absolventa našej školy. Príjemnú atmosféru dotváral hudobný program študentov štvrtého ročníka.

V telocvični sa odohrávali športové zápasy, lebo aj šport je neodmysliteľnou súčasťou života školy. Jednotlivé skupiny deviatakov z rôznych základných škôl sprevádzali členovia žiackej školskej rady. Prehliadku našim hosťom spestrilo občerstvenie na 1. poschodí, kde sa zároveň mohli podeliť o svoje dojmy a nechať na seba kontakt.

Ďakujeme všetkým, ktorí sa akýmkoľvek spôsobom zapojili do prípravy a organizácie Dňa otvorených dverí a už teraz sa tešíme na našich budúcich prvákov, ktorým sme určite pomohli správne sa rozhodnúť.